**У рамках праекта “Славутыя выпускнікі”**

**ДУА “Пясчанскі ВПК дзіцячы сад – сярэдняя школа Салігорскага раёна”**

**Гутарка з Бойка Аляксандрам Аляксандравічам, Старшынёй цэнтральнага камітэта беларускага прафсаюза работнікаў адукацыі і навукі**

1. **Аляксандр Аляксандравіч, раскажыце, калі ласка, якім чынам Ваша жыццё звязана з Салігоршчынай?**

Справа ў тым, што я нарадзіўся ў вёсцы Гаўрыльчыцы Салігорскага раёна , там жа ў 1971 годзе скончыў сярэднюю школу. Мае бацькі ўсё жыццё працавалі ў мясцовым калгасе імя Кірава. Менавіта родная вёска, дзяцінства, вучоба ў школе заўжды ў памяці. Я і зараз прыязджаю ў Гаўрыльчыцы, там жыве мая маці Бойка Алена Сцяпанаўна.

**2. Якой адукацыяй Вы валодаеце?**

З 1976 па 1981 гг. я быў студэнтам дзённага аддзялення гістарычнага факультэта Мінскага дзяржаўнага педагагічнага інстытута ім.Горкага. Пад час вучобы актыўна займаўся ў студэнцскім навуковым таварыстве, удзельнічаў у студэнцкім будаўнічым руху. Усё жыццё я пастаянна працую над сабой, паспяхова скончыў Акадэмію Кіравання пры Прэзідэнце Рэспублікі Беларусь і аспірантуру Нацыянальнага інстытута адукацыі. Валодаю дзвюма замежнымі мовамі – нямецкай і французскай.

**3. Якім быў ваш прафесійны і кар’ерны рост?**

Закончыўшы вучобу ў 1981 годзе, быў накіраваны ў Барысаўскі раён Мінскай вобласці, дзе за 25 гадоў прайшоў «прыступкі» галіны адукацыі: настаўніка, дырэктара сельскай, гарадской школ, намесніка загадчыка аддзела адукацыі, загадчыка (начальніка) аддзелам адукацыі Барысаўскага гарвыканкама. Зараз я працую на пасадзе Старшыні цэнтральнага камітэта беларускага прафсаюза работнікаў адукацыі і навукі. Акрамя таго, я выбіраўся дэпутатам сельскага, гарадскога і Мінскага абласнога Саветаў дэпутатаў.

**4. З 1992г. па 2006г. Вы кіравалі аддзелам адукацыі Барысаўскага гарвыканкама. Чым запомніўся гэты перыяд ?**

Гэты перыяд супаў з часам станаўлення нацыянальнай сістэмы адукацыі. Як яго можна ахарактарызаваць? Безумоўна, гэта быў вельмі цікавы час пошукаў, які патрабаваў ад нас упартасці, настойлівасці, адказнасці. Мы выбудоўвалі такую адукацыйную мадэль, якая не толькі вылучала нас, але найперш стварала ўмовы для рэалізацыі схільнасцяў і талентаў барысаўскай дзятвы. Нашай перавагай на стракатай карце адукацыі Міншчыны стала дыферэнцыраванае, дапрофільнае і профільнае навучанне школьнікаў.

Алімпіядны рух стаў візітнай карткай нашай адукацыйнай мадэлі, бо 10 гадоў запар каманда навучэнцаў нашага горада займала 1 месца ў абласных прадметных алімпіядах. Гэта спрыяла паспяховым выступленням школьнікаў Барысава на рэспубліканскіх і міжнародных алімпіядах, канферэнцыях.

**5. Што лічыце дасягненнем у развіцці адукацыі гэтага перыяду?**

Ведаеце, мне здаецца, што ўсе далейшыя пошукі ў адукацыйнай галіне былі ад удалых і, магчыма, не заўсёды ўдалых эксперыментаў менавіта гэтага перыяду 1990-х – пачатку 2000-х гадоў. Атмасфера пошуку, жаданне прыўнесці нешта новае, правільныя рашэнні і выпраўленне памылак… Паверце, без гэтага няма адукацыі. Новыя пакаленні прагнуць новых падыходаў, і мы павінны ім даць гэтыя навацыі. Галоўнае, каб яны былі пабудаваны на гуманістычных пачатках, спрыялі якасці адукацыі.

Па выніках 2005 года ў конкурсе сярод аддзелаў адукацыі гарвыканкамаў Міншчыны ”За стварэнне аптымальных умоў для развіцця і ўдасканалення адукацыі ў Мінскай вобласці“ аддзел адукацыі Барысаўскага гарвыканкама заняў першае месца. Лічу гэта дастойнай адзнакай нашых агульных дасягненняў.

**6. На Вашу думку, што такое прафесіяналізм?**

 Увогуле, лічу, што прафесіяналізм пачынаецца з перакананасці ў магчымасці вырашыць любую пастаўленую задачу. Такая перакананасць у кіраўніка з’яўляецца тады, калі ён абапіраецца на сапраўдных прафесіяналаў. Тады пераадольваюцца любыя цяжкасці. Але найбольшая адказнасць была і застаецца на кіраўніках.

**7. Якой бачыцца Вам у цэлым сістэма адукацыі з пазіцыі сённяшняга дня?**

Мне здаецца, што адукацыйная мадэль павінна даваць дастаткова магчымасцяў навучэнцам выбіраць у адпаведнасці са сваімі здольнасцямі і схільнасцямі. Лічу, што ўжо ў школе дзіцяці трэба даць магчымасць выбіраць, нават памыляцца, нешта мяняць, да нечага вяртацца. Можа тады будзе менш памылак у прафарыентацыйнай рабоце, і вучань будзе больш засяроджвацца на сваіх здольнасцях, рэалізавацца ў той ці іншай сферы, а не толькі на сённяшні прэстыж той ці іншай прафесіі.

**8. Хто дапамагаў у Вашай працы, каму хочаце выказаць словы падзякі?**

Усім, з кім давялося працаваць. Безумоўна, майму паплечніку, жонцы і маці нашых дваіх цудоўных дзяцей, настаўніцы з вялікай літары, вельмі творчаму чалавеку – Тамары Іванаўне Бойка.

**9.Якія цікавыя праекты былі рэалізаваны з Вашай дапамогай?**

Гэта міжнародны дзіцячы харэаграфічны фестываль ”Барысаўскі прыстанак“. Да нас пачалі прыязджаць калектывы не толькі з розных куткоў нашай Беларусі, але і з Расіі, Латвіі, Літвы, Украіны, Малдовы, Балгарыі, Грузіі, Польшчы, Сербіі, Эстоніі. Фестываль стаў своеасаблівай творчай лабараторыяй, дзякуючы яму нашы дзеці змаглі ўбачыць сапраўдныя майстар-класы сучаснай харэаграфіі розных краін. Але важна тое, што мы можам паказаць Беларусь замежным гасцям.

**10. Якімі ўзнагародамі адзначана Ваша дзейнасць?**

Магу назваць знакі:«Выдатнік адукацыі Рэспублікі Беларусь”, “За актыўную працу”, “Федэрацыя прафсаюзаў Беларусі: 100 гадоў прафсаюзнаму руху”, юбілейныя медалі: “60 гадоў вызвалення Рэспублікі Беларусь ад нямецка-фашысцкіх захопнікаў”, “60 лет победы в Великой Отечественной войне 1941-1945», юбілейны медаль «110 гадоў прафсаюзнаму руху Беларусі”.

**11. Якой Вам бачыцца адукацыя будучыні?**

Запатрабаванай. Па-першае, запатрабаванай дзецьмі, бо без іх жадання вучыцца, насычацца ведамі няма будучыні. Па-другое, запатрабаванай бацькамі навучэнцаў, бо без іх дапамогі, спрыяння дзецям сістэме адукацыі будзе вельмі складана. Па-трэцяе, запатрабаванай грамадствам. Такая запатрабаванасць характарызуецца ўзроўнем фінансавання, сацыяльным статусам педагога, павагай грамадства да педагога.

Вельмі хочацца ўбачыць той час, калі наша прафесія будзе прэстыжнай у разуменні дзяцей і іх бацькоў.

Гутарыла настаўнік Грынько Алена Мікалаеўна